Fodboldlandskampen Danmark-Sverige 2. juni 2007 var den 98. mellem de to nationer og formentlig den mest dramatiske til dato. Få minutter før kampens afslutning ved stillingen 3-3 slog Christian Poulsen svenskeren Markus Rosenberg i maven, og svenskerne fik straffespark, mens Poulsen fik rødt kort. Straffesparket blev imidlertid aldrig taget, da en dansk tilskuer løb på banen og slog ud efter dommer Herbert Fandel. Chokeret stoppede denne kampen, der blev afgjort ved skrivebordet. 
UEFAs disciplinærudvalg bestemte, at Danmark blev dømt som taber af kampen med 3-0, fik en bøde på 50.000 schweizerfranc og blev dømt til at spille de næste fire hjemmekampe mindst 140 km fra Parken. I første omgang var straffen hårdere, men UEFA gav sig en smule. Det gjorde det muligt at spille kampene inden for landets grænser, og NRGi Park i Århus blev midlertidig nationalarena.
Derudover fik Christian Poulsen tre spilledages karantæne. Tilskueren, der viste sig at have været stærkt beruset, fik en byretsdom på 30 dages betinget fængsel med vilkår om 40 timers samfundstjeneste. ("Læs mere..")
